Ɣocä 2
1
Läri jɛ gaat muɔɔr, “Nɛɛkä,” kɛnɛ nyiemuɔɔr, “Nyanhök.”
Thil ŋäthä I-thɛ-rɛl ce̱tkɛ Go-mɛr
2
Yɛn, “La̱ŋɛ muɔɔrun, la̱ŋɛ jɛ,
kɛ ɣöö /ciɛ ciekdä,
kä /cä la cɔwdɛ.
Kɛ ɣöö bɛ leer päl
a bɛ thuuk lɔcdɛ.
3
Bɛ ŋɔa̱a̱ŋ a bä jak kä tëë juutdä,
ce̱tnikɛ ni̱n tëë dapkɛ ni jɛ,
ɛ bɛ ce̱tnikɛ där dɔaar,
mi day mi thil juaac,
kä bä jɛ cu näk ɛ rɛw.
4
Kä gaatkɛ, /ca nhökdä bi jëk,
kɛ ɣöö kɛ gaat leerä.
5
Ti tɔ̱ mandiɛn mɔ ler,
a cuɛ kɛ cu ruët ni po̱cä.
Kä cuɛ wee i̱, ‘A guɔ̱rä nhöökä
tin ba ɣä moc mi̱th kɛnɛ pi̱,
kɛ bieynikä,
amäni kɔaaŋdä kɛnɛ liɛɛthdä.’
6
Kɛ kui̱c ɛmɔ bä duɔ̱ɔ̱pdɛ
rɛ̈k kɛ kuiy,
kä bä päny täth nhiamdɛ
kɛ ɣöö /cɛ duɔ̱ɔ̱p mi bi
wä kɛ jɛ bi lɛ jëk.
7
Jɛn bɛ nhöökɛ guɔ̱ɔ̱r, duundɛ ɣöö
/cɛ kɛ bi cop,
bɛ kɛ go̱r kä /cɛ kɛ bi jëk.
Kä bɛ cu wee i̱, ‘Ŋuäni ɣöö bä loc
kä cɔwdä mëë nhiam,
ŋua̱ni ni jɛn kä ta̱a̱ ɛmɛ!’
8
Kɛ ɣöö kui̱cɛ jɛ i̱ ɛ ɣän käm
ɛ bɛl kɛ kɔaŋ kɛ liɛth kɛɛl,
amäni ciik, da̱a̱p kɛnɛ
ciɛk in ciɛk in bo̱r.
Tin ci kɛn kɛ riaw kɛ Baal.
9
Kɛ kui̱c ɛmɔ, bä bɛɛlkä kɛ kɔaŋdä
luɔc jɔk kä jɛ
guäth in ŋɛ̈rkɛ ni bɛl,
kä bä bieynikä tin la kumɛ ni
rɔɔdɛ ka̱n kä jɛ.
10
A niɛ täämɛ pa̱ny bä luɔny juutdä
nhiam nhööknikɛ,
kɛ ɣöö thilɛ ram mi
bi jɛ kän te̱tkädä.
11
Ni̱nɔ, bä tɛ̈th lɔaacdɛ jak
kä thil,
ti̱mä tukä päthnikɛ,
cäŋ lɔ̱ŋädɛ,
ni̱ni ti̱mädɛ diaal
tin ca mɛk.
12
Kä bua̱c kɛnɛ jiɛn ŋɔa̱a̱p,
tin larɛ i̱ ‘Kɛ köökɛ
ti ca ka̱m jɛ ɛ nhöökɛ.’
Ɣän bäkɛ jak kä rup,
kä ba kɛ cam ɛ ley dɔaar.
13
Kä bä duäc cäŋ in wëë Baal
wä pal, kä thöpɛ jɛ muc,
kä citdɛ rɔ kɛ kuak pua̱a̱nydɛ
tin gɔw,
da̱a̱pni kɛ warkëtnikɛ,
a cɛ ɣä ku pa̱l rueec,
wee guurɛ nhöökɛ.”
Nhök Kuɔth kɛ nɛɛkɛ
14
“Kɛ ɣöö nɔ bä jɛ pël rɔ,
kä bä jɛ naŋ rɛy dɔaar
bä cu ruac kɛ jɛ ni nho̱kä.
15
Ɛn wa̱nɔ bä jɛ cu luɔ̱c
ka̱a̱k walkɛ kɛ kui̱ kɔaŋ,
kä bä Lo̱o̱l A-kor cu jak
kä duɔ̱ɔ̱p ŋäthä.
Kä niɛ guäth ɔ bɛ cu luɔc ce̱tnikɛ
ni̱n ŋuɛɛtädɛ,
ce̱tnikɛ gua̱a̱th ëë bäkɛ jɛ
raar rɛy rööl I-jëp.”
16
Cu Kuoth Nhial wee i̱, “Ɛn cäŋ ɛmɔ, bi ɣä cɔl i̱, ‘Cɔwdä.’ Kä /ci ɣä bi nyɔk kɛ ciöt i̱, ‘Baal.’ 
17
Kɛ ɣöö bä ciöt ni Baal woc thokdɛ, a /cɛ jɛ bi nyɔk kɛ lär. 
18
Ɛn cäŋ ɛmɔ bä kamdu moc guk yɛnɛ ley dɔaar kɛ diit, amäni muɔɔl piɛny bä. Kä bä mut cu woc wi̱i̱ muɔ̱ɔ̱n. Kä bia cu niɛn kɛ mal. 
19
Kä bi cua̱ ciekdä mi /cä nyuak kɛ raan amäni cäŋ kɛl. Bä ji̱ mëk rɔ kɛ cuɔ̱ɔ̱ŋ kɛnɛ päl ikä kɛ nhök mi thil pëk, 
20
amäni ŋa̱th kä bi Kuoth Nhial cu ŋa̱c.”
21
Kuoth Nhial laarɛ jɛ,
“Ɛn cäŋ ɛmɔ, bä nhial loc,
kä bi nhial piny loc,
22
kä bi piny wal diaal
cu jak kä do̱ny,
bi bɛl kɛ kɔaŋ kɛ liɛth
cu te wa̱nɔ,
ala nyin Yidh-rɛɛl.
23
Kä bä Yidh-rɛɛl cu pi̱eth
rɔ wi̱i̱ muɔ̱ɔ̱n,
kä bä löökä cɔl i̱ nhöökä.
Kä tin /ci tɔ̱a̱ Nɛɛkä cu cɔl i̱ Nɛɛkä,
kä bɛ ɣä cu cɔl i̱, ‘Kuothdä.’ ”
